Hoog vs laag … wat verklap jou hakke? | SARIE
FOTO Unsplash / Kris Atomic
31 Augustusus 2016
Hoog vs laag … wat verklap jou hakke?
SARIE se redakteur, Michélle van Breda, het al openlik erken sy floreer op adrenalien en hoë hakke.
Hoë hakke is sexy, vroulik, dit sê "Ek weet wie ek is" en jy gaan kry wat jy wil hê … Die blonde seksbom van die jare vyftig, Marilyn Monroe, het per geleentheid laat val: "Ek weet nie wie hoë hakke ontwerp het nie, maar vroue is baie aan hom verskuldig."
Ook Amalia Uys, wat die hoofrol vertolk in Sy Klink soos Lente (die prent begin op 30 September landwyd wys) en SARIE se voorbladmodel vir September is, het onlangs in ons voorbladartikel erken sy sal bietjie pyn verduur ter wille van mooi lyk: "Soms, ná 'n aand uit, was daar al 'n paar hakke wat ek net in die asblik wou gooi, maar in die algemeen is ek gemaklik daarop, miskien omdat ek dertien jaar lank ballet gedoen het – ek het 'n goeie postuur en was gewoond aan die pyn van dans op puntskoene," lag sy.
Die amptelike definisie van 'n lae hak is volgens skoenwebtuiste soos www.jimmychoo.com een wat minder as 6,4 cm hoog is. Midihakke is tussen 6,4 en 8,9 cm. Enigiets hoër staan bekend as hoë hakke.
Hoog vs laag
Dit lyk of hoë en plat hakke eintlik maar altyd kop aan kop loop, soos die toonaangewende Britse glanstydskrif Porter in 2014 gesê het …
Maar SARIE se moderedakteur, Amaria Carstens, het al in 2014 by die Januarie-modeskoue in Parys opgemerk dat die Franse modehuis Chanel se modelle met tekkies op die loopplank verskyn. Selfs Victoria Beckham, die koningin van hoë hakke, het in Februarie daardie jaar in brogues (plat veterskoene met dekoratiewe gaatjies) by die New Yorkse Modeweek opgedaag. Die Nederlandse tendens-ghoeroe, Li Edelkoort, dra gereeld tydens aanbiedings tekkies (sneakers), soms in goud of silwer, selfs bedags.
Ook bekendes soos die aktrise Angelina Jolie, model Kate Moss, Kate, die hertogin van Cambridge, en haar kleinsus, Pippa Middleton, word dikwels opgemerk in die lae hakke van die gesogte (peperduur) Pretty Ballerinas, 'n Spaanse handelsmerk bekend vir balletstyl-skoene (pumps), wat plaaslik in die Hyde Park Corner-sentrum in Johannesburg verkoop word.
Ons eie vintage–meisie, Rolanda Marais, wat onlangs te sien was in die veelbekroonde rolprent Johnny is nie dood nie (oor die alternatiewe Afrikaanse Voëlvry-beweging in die jare tagtig) op die kykNET-Silwerskermfees, het gebieg: "Ek is 'n laehak-mens, plat op die aarde, sonder fieterjasies."
En aktrises Anna-Mart van der Merwe, Nicola Hanekom en Diaan Lawrenson word gereeld gekiek in plat skoene. Maar Anel Alexander, van Semi-Soet- en Sink-faam, het al ruiterlik erken: "Ek hou van 'n hoë hak omdat dit my help om in 'n rol te kom en tekstuur aan 'n karakter te gee."
Anel en haar man, James Alexander
Wie sal vergeet hoe die Britse aktrise Emma Thompson die appelkar in 2014 omgegooi het toe sy tydens die Golden Globes in Los Angeles kaalvoet op die verhoog gegaan en gesê het: "Ek het my Christian Louboutins uitgetrek. Dit is eintlik 'n feministiese stelling, want hoekom dra ons dit. Dit is so pynlik en sinloos …''
Nou wonder jy: Is hakke gesond? 'n Voetheelkundige van Kaapstad, Merle Viljoen, reken plat skoene gee nie ondersteuning aan jou voet nie en gooi jou liggaaam se gewig effens agteroor. Dit kan jou voete moeg maak. Baie hoë hakke sit weer al die gewig op die voorvoet en druk die tone opmekaar. Dit is ook nie goed vir die rug nie.
Koop 'n hak tussen 1 en 3 cm, is haar raad. Dít ondersteun die voetbrug.
Besluit self wat vir jou werk: Volgens beautifulshoes.org dra selfversekerde, ambisieuse vroue wat hou van risiko en wedywering, graag klompe (clogs), sportiewes dra tekkies (sneakers) – hulle is eerlik, betroubaar, hulpvaardig, speel oop kaarte, is ook nie bang vir werk nie en het harte van goud.
En die op stiletto's? Hulle is selfversekerd, hou van aandag en volg die mode, volgens Galeries Lafayette.
Manolo Blahnik (Carrie Bradshaw, rubriekskrywer in die gewilde TV-program Sex in the City, het graag getrippel in sy maaksels), reken die oomblik as jy in hoë hakke loop, verander jy!
Gelukkig is dit nie meer die 1700's nie, toe die Franse koning, Louise XVI aangekondig het niemand se skoene mag hoër as syne wees nie! In daardie jare was die soort skoene wat sowel mans as vroue gedra het, 'n simbool van hul status en mag.
So, laat waai!
LEES NÓG Supermodel Rosie se eersteling is hier
Rosie Huntington-Whiteley, 'n Britse supermodel, en die aksie-ster Jason Statham het hul eersteling verwelkom. Hul seuntjie is reeds Saterdag gebore, maar Rosie het eers gister die nuus op sosiale media gedeel. En die baba se naam? Jack Oscar. Our little man …